Diari Oficial de la Generalitat Valenciana


Sumari del DOGV 3615, del 29-10-1999 (1999/9142)

ACORD de 19 d'octubre de 1999, del Govern Valencià, pel qual es declara d'interés comunitari l'ampliació d'una indústria de prefabricats de formigó, en el terme municipal d'Aspe.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   3615

Data del DOGV
:   29-10-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/9142


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 19 d'octubre de 1999, del Govern Valencià, pel qual es declara d'interés comunitari l'ampliació d'una indústria de prefabricats de formigó, en el terme municipal d'Aspe. [1999/F9142]
  
El Govern Valencià, en la reunió del dia 19 d'octubre de 1999, adoptà l'acord següent:
  
El senyor Antonio Pujalte Botella, en nom i representació de l'entitat mercantil Forjados Bradipe, SL, ha sol·licitat la declaració d'interés comunitari, pel procediment extraordinari, per a l'ampliació d'una indústria de prefabricats de formigó, en la partida d'Uchel, punt quilomètric 1 de la carretera Aspe-Elx, del terme municipal d'Aspe, i es tramita el corresponent expedient, del qual resulten els següents:
  
Antecedents de fet
  
Primer
  
Amb data 20 d'octubre de 1997 la mercantil Forjados Bradipe, SL, representada pel senyor Antonio Pujalte Botella, presentà en el Servei Territorial d'Alacant de la Sotssecretaria d'Urbanisme i Ordenació del Territori, la instància i la documentació complementària per la qual sol·licita la declaració d'interés comunitari per a l'ampliació d'una indústria de prefabricats de formigó, a la parcel·la de propietat seua situada a la partida d'Uchel, punt quilomètric 1 de la carretera Aspe-Elx, del terme municipal d'Aspe.
  
Notificades determinades deficiències en la sol·licitud presentada, amb data 29 de gener de 1998 es presentà la documentació que les esmenava, i queda en aquesta data complet l'expedient.
  
Segon
  
De l'anàlisi de la documentació aportada es desprén que la instal·lació pretesa es localitza en sòl no urbanitzable, comú general, segons el planejament urbanístic d'aplicació, constituït pel Pla General Municipal d'Ordenació d'Aspe, aprovat definitivament en data 24 de maig de 1995, i el pla especial de protecció del paisatge i del medi natural, de data 16 de desembre de 1998, que si bé és de data ulterior a la iniciació del procediment, no varia les determinacions rellevants per a la resolució de l'expedient.
  
L'activitat industrial de prefabricació de peces de formigó que es desenvolupa en l'actualitat i l'ampliació de la qual es planteja, té llicència municipal d'obertura atorgada per l'Ajuntament d'Aspe mitjançant un Decret de l'Alcaldia Presidència de data 15 de novembre de 1993.
  
Els paràmetres fonamentals de la instal·lació existent i de l'ampliació pretesa es poden concretar en els següents:
  
a) Superfície de la parcel·la afectada a l'actuació. 93.000 metres quadrats (referència cadastral: polígon 30, parcel·la 4; polígon 28, parcel·la 1b. Inscripció registral: tom 1.275, llibre 330, foli 16, finca 7.827).
  
b) Situació existent:
  
- Superfície ocupada per les construccions: 2.724,92 metres quadrats.
  
- Superfície ocupada per l'activitat:??. 15.629,51 metres quadrats.
  
c) Ampliació prevista:
  
- Superfície ocupada per les construccions: 9.038,45 metres quadrats (en 5 fases).
  
- Superfície ocupada per l'activitat:?- 27.767,12 metres quadrats.
  
d) Actuació resultant:
  
- Superfície ocupada per les construccions: 11.760,37 metres quadrats.
  
- Superfície ocupada per l'activitat: 43.396,63 metres quadrats.
  
- Ocupació total:?...14,84%.
  
- Alçària màxima: variable.
  
- Separació a límits: > 10 metres.
  
- Separació a la carretera xarxa bàsica (Aspe-Elx) : > 25 metres.
  
Tercer
  
La documentació aportada consta de:
  
1. Memòria informativa i justificativa de l'actuació, que conté els criteris de l'ordenació i alternatives.
  
2. Plans d'informació i d'ordenació.
  
3. Ordenances reguladores de l'edificació.
  
4. Avaluació economicofinancera i programació de l'actuació, compromisos que s'han de contraure entre el promotor i l'administració.
  
5. Annex d'infraestructures.
  
6. Documentació relativa a la propietat dels terrenys.
  
7. Estudi d'Impacte Ambiental.
  
Quart
  
Conté el projecte proposta de resolució a càrrec de l'actuació de la totalitat dels serveis requerits per al seu establiment i funcionament. Consta, així mateix, de compromís d'assumpció pel promotor del règim de deures, cessions i obligacions propis del sòl urbanitzable, si bé el compliment d'aquests es materialitzarà en els termes que es deriven de la proposta.
  
Cinqué
  
Estan en l'expedient els següents informes municipals:
  
1. Acord adoptat pel Ple de l'Ajuntament en la sessió del dia 26 de setembre de 1997, pel qual s'informa favorablement la proposta formulada pel promotor respecte del compliment dels deures, les cessions i les obligacions que la declaració d'interés comunitari comporta pel procediment extraordinari.
  
2. Acord de la Comissió de Govern municipal de data 12 de gener de 1998, pel qual s'informa favorablement la declaració d'interés comunitari objecte de l'expedient a partir d'una positiva consideració de les següents qüestions: a) impossibilitat d'ubicació de l'activitat als sòls urbans i urbanitzables industrials existents i justificació de l'oportunitat i conveniència de l'emplaçament proposat; b) impacte socioeconòmic positiu des del punt de vista del desenvolupament economicoregional; c) impacte mediambiental positiu; d) admissió de la proposta formulada pel promotor d'exempció del compliment de la reserva que per a places d'aparcament preveu el reglament de planejament vigent en el moment d'inici de l'expedient (una plaça per cada 100 metres quadrats construïts), i es considera adequada la previsió d'un 50% d'aquestes places, és a dir, de 58 a 60 places, que resultarien suficients per a cobrir les demandes de l'activitat.
  
Sisé
  
Mitjançant la Resolució del conseller d'Obres Públiques, Urbanisme i Transports de data 16 d'octubre de 1998, va ser admesa a tràmit la sol·licitud formulada i la submissió d'aquesta a informació pública per un termini de 20 dies, simultàniament amb la convocatòria per a la presentació d'iniciatives alternatives a la desencadenant del procediment. En aquest sentit, es publicaren sengles anuncis, en el Diari Oficial de la Generalitat Valenciana número 3.378, de data 23 de novembre de 1998, i en el diari Información d'Alacant de data 9 de novembre de 1998, anuncis que, així mateix, servien per a sotmetre a informació pública la necessària declaració d'impacte ambiental. D'altra banda, atés que la parcel·la que afecta la instal·lació és propietat íntegra de la mercantil sol·licitant, no ha sigut necessària la remissió d'avís al domicili dels qui apareixen com a titulars cadastrals dels drets afectats per l'actuació.
  
Durant el citat termini no es presentà cap al·legació respecte d'això.
  
Seté
  
Durant la tramitació de l'expedient s'han emés els informes sectorials següents:
  
1. Respecte de l'accés a la instal·lació obra en l'expedient l'informe emés en data 25 de març de 1998 per l'Oficina del Pla de Carreteres de la Conselleria d'Obres Públiques, Urbanisme i Transports favorable a l'aprovació, una vegada que l'interessat aportà documentació d'esmena de les observacions contingudes en l'informe previ emés de forma desfavorable en data 22 de desembre de 1997.
  
2. Pel que fa a l'impacte ambiental de l'actuació integral, el director general per al Desenvolupament Sostenible ha emés l'1 de març de 1999 la declaració d'impacte ambiental favorable, sempre que es complisquen les condicions que en aquesta s'assenyalen, així com les mesures correctores de l'estudi d'impacte ambiental que no entren en contradicció amb aquestes.
  
3. Informe favorable per part de la Conselleria d'Indústria el dia 5 d'agost de 1998.
  
Huité
  
En contestació a la consulta formulada per la Comissió Informativa d'Urbanisme en sessió del dia 29 de maig de 1998, la Sotssecretaria d'Urbanisme i Ordenació Territorial emeté informe el dia 23 de juliol de 1998 en què manifesta que, com vulga que l'ampliació sol·licitada supera els 8.000 metres quadrats de construcció, la dita sol·licitud s'ha de tramitar pel procediment extraordinari de declaració d'interés comunitari previst en l'article 20 de la Llei 4/1992, sobre Sòl No Urbanitzable.
  
Nové
  
La Comissió Informativa de la Comissió Territorial d'Urbanisme d'Alacant, en data 29 de març de 1999, informà favorablement l'aprovació de la present declaració d'interés comunitari pel procediment extraordinari, en sòl no urbanitzable, del terme municipal d'Aspe.
  
Desé
  
El conseller d'Obres Públiques, Urbanisme i Transports, en data 21 de maig de 1999, informà favorablement la present declaració d'interés comunitari.
  
Fonaments jurídics
  
Primer
  
La sol·licitud formulada s'ha de resoldre a l'empara d'allò que s'ha disposat en la Llei 4/1992, de 5 de juny, de la Generalitat Valenciana, del Sòl No Urbanitzable, i s'han de substanciar pel procediment de declaració d'interés comunitari a què es refereix l'article 8.2 de la llei en relació amb l'article 20 d'aquesta.
  
En efecte, de conformitat amb l'últim dels preceptes legals, les edificacions i les instal·lacions destinades a activitats industrials que, entre d'altres, necessiten l'ocupació d'una superfície major de 4 hectàrees, requerisquen més de 8.000 metres quadrats construïts o exigisquen la realització de més de 1.000 metres lineals de desenvolupament només es podran realitzar com a actuacions integrals després del compliment previ de les condicions exigides pel paràgraf primer del citat article.
  
A la vista de les característiques concurrents en l'actuació pretesa no hi ha dubte que la via procedimental adequada per a la resolució de l'expedient resulta ser el procediment extraordinari previst en l'article citat una vegada constatat que es compleixen les condicions fixades en el número 1 de tal precepte, ja que:
  
a) Les característiques de l'actuació necessiten disposar d'una superfície de grans dimensions i és impossible la seua localització dins dels sòls urbans o urbanitzable existents al municipi. A més, es tracta de l'ampliació d'una activitat industrial existent i en funcionament d'impossible o dificultós trasllat als citats sòls.
  
b) L'actuació resol els serveis que demana el seu establiment sense que es produïsca una sobrecàrrega de demanda de les infraestructures existents, i cal destacar, a l'efecte, els informes favorables emesos per les diferents administracions sectorials que han intervingut en el procediment.
  
c) La mercantil promotora de l'actuació assumeix el compliment de les obligacions, els deures i les cessions pròpies de l'adjudicatari d'un programa d'actuació, no inferiors a les legalment exigibles en sòl urbanitzable si bé es materialitzaren en els termes que es deriven de la proposta que es troba en l'expedient.
  
Segon
  
La tramitació de l'expedient ha sigut formalment correcta i s'han complit les exigències processals establides en l'article 20.2 de la Llei 4/1992, de 5 de juny, del Sòl No Urbanitzable.
  
Tercer
  
Els serveis que demana l'actuació queden adequadament resolts a càrrec de la mercantil promotora, en els termes que resulten de l'expedient.
  
Quart
  
L'actuació sol·licitada és d'implantació adequada des del punt de vista de l'ordenació territorial, ja que s'efectua en sòl no urbanitzable comú no mereixedor de cap protecció.
  
Des del punt de vista econòmic i social, l'actuació aporta solucions, sens dubte, al desenvolupament de la zona.
  
Cinqué
  
El Govern Valencià és l'òrgan competent per a l'aprovació de l'ordenació i definició de l'ús i aprofitament urbanístic de la present actuació integral, en virtut d'allò que s'ha disposat en l'article 20.2 de la Llei 4/1992, de 5 de juny, sobre Sòl No Urbanitzable, a proposta del conseller d'Obres Públiques, Urbanisme i Transports.
  
De conformitat amb allò que s'ha establit en els preceptes legals citats i concordants de general i pertinent aplicació, i a proposta del conseller d'Obres Públiques, Urbanisme i Transports, el Govern Valencià
  
ACORDA
  
Primer
  
L'aprovació definitiva de l'ordenació urbanística relativa a l'atribució d'ús i aprofitament sol·licitat pel senyor Antonio Pujalte Botella en nom i representació de l'entitat mercantil Forjados Bradipe, SL, d'una actuació integral consistent en l'ampliació d'una indústria de prefabricats de formigó, a la parcel·la 4 del polígon 30 i parcel·la 1b del polígon 28, al punt quilomètric 1 de la carretera Aspe-Elx, en sòl no urbanitzable, del terme municipal d'Aspe, com a actuació integral d'interés comunitari que s'ha de desenvolupar en els termes de l'article 20 de la Llei 4/1992, de 5 de juny, de la Generalitat Valenciana.
  
La dita ordenació i declaració d'interés comunitari, així com l'adjudicació a què es fa referència en el següent apartat II, se subjectaran a les condicions especials establides en el present.
  
L'aprovació de l'actuació integral portarà implícita, a l'efecte d'expropiació, la declaració d'interés social i de la necessitat d'ocupació dels terrenys que, segons el projecte aprovat, siguen necessaris per a l'execució d'aquella i per al seu enllaç amb els corresponents sistemes generals. El promotor de la iniciativa finalment aprovada tindrà, quan no siga propietari de la superfície afectada per l'actuació, o de part d'aquesta, la condició de beneficiari de l'expropiació, i serà al seu càrrec l'abonament dels preus justos que s'han de satisfer, amb independència de les obligacions assumides en el procediment d'aprovació de la seua iniciativa.
  
Segon
  
Adjudicar la dita actuació integral a favor de l'entitat Forjados Bradipe, SL, a qui s'atorga la legitimació necessària, a l'efecte de l'article 20 de la Llei 4/1992, de 5 de juny, de la Generalitat Valenciana, per a promoure l'ampliació de la referida indústria.
  
Tercer
  
Condicionar i vincular la dita adjudicació i legitimació que el promotor designat complisca i satisfaça, en la seua totalitat, totes les obligacions i les càrregues de naturalesa urbanística, així com els compromisos que ha assumit al llarg de la tramitació d'aquest procediment, que quedaran afectats, a favor de l'ajuntament, per a sufragar actuacions urbanístiques públiques. L'incompliment o no-satisfacció de les dites obligacions determinarà la caducitat d'aquesta adjudicació i, si és procedent, de la pròpia declaració d'interés comunitari que té per objecte.
  
Quart
  
El promotor haurà de garantir davant de l'Ajuntament d'Aspe la correcta i puntual execució de la implantació en què consisteix aquesta actuació integral per import d'un 7% del cost total dels serveis i les obres d'urbanització considerats. La dita garantia financera i personal de promoció s'haurà de prestar mitjançant aval, fiança o depòsit de valors, abans d'inici de les obres.
  
Cinqué
  
Qualsevol canvi que es produïsca en la titularitat de la promoció de l'actuació integral necessitarà l'autorització prèvia del Govern Valencià.
  
Sisé
  
L'acord d'adjudicació expressat en el precedent apartat II, sense perjuí d'allò que s'ha disposat en l'apartat III, caducarà si en el termini d'un any, a comptar des de la publicació en el Diari Oficial de la Generalitat Valenciana, la interessada no ha sol·licitat, en condicions d'obtindre-la, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller d'Obres Públiques, Urbanisme i Transports. L'eventual declaració de caducitat de l'adjudicació l'emetrà, arribat el cas, el conseller d'Obres Públiques, Urbanisme i Transports, a qui el present acord confereix les facultats necessàries amb aquest fi, després de l'expedient previ instruït amb l'audiència de l'interessat i de l'Ajuntament d'Aspe. La dita declaració, si es produïra, determinaria la suspensió temporal de la declaració d'interés comunitari d'aquesta actuació integral, fins que el Govern Valencià resolga una nova adjudicació d'aquesta o la seua suspensió definitiva.
  
A més de la citada llicència municipal d'obres, l'adjudicatari haurà d'obtindre els permisos, les llicències i les autoritzacions que siguen necessaris per al lícit exercici de l'activitat.
  
Seté
  
El desenvolupament de l'actuació integral s'ajustarà al projecte presentat pel promotor-adjudicatari, amb la documentació complementària aportada durant la tramitació de l'expedient, i es respectaran les condicions fixades per les distintes administracions que han participat en el procediment i, en especial, en la declaració d'impacte ambiental d'1 de març de 1999. Aquestes condicions prevaldran i hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació de la dita indústria.
  
Contra el present acord, que posa fi a la via administrativa, es podrà interposar un recurs potestatiu de reposició davant del Govern Valencià en el termini d'un mes, comptat des de l'endemà de la notificació d'aquest, d'acord amb allò que s'ha establit en els articles 116.1 i 117.1 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé, un recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptats des de l'endemà de la notificació d'aquest, de conformitat amb allò que s'ha disposat en l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjuí que es puga exercir qualsevol altre recurs que s'estime oportú.
  
València, 19 d'octubre de 1999
  
El conseller secretari del Govern Valencià,
  
JOSÉ JOAQUÍN RIPOLL SERRANO.